Document ID: /fineweb-2-swissfilter-quality_10-filterrobots/filtered/02821.jsonl.gz/0

Autor: dipl. teolog Ivica Suvalj
MILOSRDNI OTAC
Draga braćo i sestre!
Već od nedjelje razmišljam o Isusovoj prispodobi o IZGUBLJENOM SINU. Toliko toga bih htio podijeliti s vama, ali ovo je tako duboka i široka tema da se može napisati knjiga vezanu uz ovu prispodobu. Mogli bismo razmišljati o SINU RAZMETNOM ( raspikuća) ili o onom PRAVEDNOM koji je slušao oca, ali koji ga nije mogao shvatiti... Nema niti jednog od nas da se nismo prepoznali u prvom ili u drugom sinu. Toliko puta smo otišli, tražili svoje, išli svojim putevima dok smo SVJESNO znali da Otac (Bog) od nas drugo traži, ali nas PUŠTA DA SAMI ODLUČIMO!...Toliko puta smo bili ovaj drugi sin, poslušni, vjerni, odoljeli iskušenjima, ali u isto vrijeme LJUTILI SE I PREZIRALI one koji nisu bili takvi...
Ali mislim da bismo mogli, dok ovo čitamo, razmišljati o našem Bogu, o Onome koji nas je stvorio i koji nas u ovom trenu drži u svojim rukama i ima plan za svakog od nas. Isus nam donosi ovdje sliku o Bogu. Tko je i kakav je taj naš Bog, kojeg zovemo Ocem, Jahve?
Nije Bog neki strašni sudac koji nas gleda i bilježi naše pogreške. Nije Bog neka odsutna "energija" koja nam je dala početak i pustila da se dalje razvijamo po zakonima koje je on u početku uspostavio...
BOG JE MILOSRDNI OTAC, OTAC KOJI NAS VOLI, OTAC KOJI NAM DAJE SLOBODU (sin odlazi svojevoljno od kuće i otac mu još daje njegov dio imanja!!!), OTAC KOJI NAS ČEKA, OTAC KOJI NAM NIŠTA NE PREDBACUJE KADA SE VRAĆAMO RANJENI, PORAŽENI, GREŠNI, NEZADOVOLJNI SOBOM... Čitajući evanđelje, Isus kaže da je otac SVAKOG DANA čekao na vratima, pogledavao i kada je ugledao sina POTRČA, BACI SE OKO VRATA I IZLJUBI. Nema osude, nema onoga "jesam ti rekao, zašto me nisi slušao!?", nema ukora, nego TELE UGOJENO, NAJLJEPŠA HALJINA, PRSTEN...
Otac, Bog o kojem nam Isus govori je BOG LJUBAVI! On je NAJBOLJI OTAC! Kako smo mi sretni jer imamo takvog Boga! Kako smo sretni jer svaki dan možemo reći "Oče, sagriješih! Primi me natrag!" Svaki dan možemo pasti u zagrljaj svoga Oca i znati da nas on bezrezervno voli baš ovakve kakvi jesmo. I sada, dok čitate ovo što vam iznijeh iz svoga srca, znajte da svakog od vas, baš sada dok sjedite pred računalom, Bog voli. Toliko voli da mu nije važno koji i koliko ste grijeha danas napravili ili jučer ili bilo kada, nego nas čeka da MU SE VRATIMO, da reknemo "Oče, sagriješih"... A naš Otac se smije i kaže "SINE, SVE MOJE - TVOJE JE!" (Ane, Kate, Josipe, Anto, Mare, Ivanka, Šimo, Ivica, Ksenija, Marina...ovdje izgovori svoje ime)
Zar naš Otac nije najbolji otac!? Tako smo sretni i tako blagoslovljeni!
Eto, puna srca i duše vas sve pozdravljam i nazivamo BRAĆOM I SESTRAMA! Mi to jesmo, jedan nam je Otac!
On, koji nas voli i čeka, koji nam daje sve svoje i najviše želi da budemo sretni i zadovoljni, neka nas sve Blagoslovi!
Faljen Isus i Marija!